b'\n_START_ARTICLE_\nM\xc4\x83n\xc4\x83stirea Vorona\n_START_SECTION_\n\xc3\x8enceputuri\n_START_PARAGRAPH_\nPotrivit tradi\xc8\x9biei, la \xc3\xaenceputurile secolului al XVI-lea (1503), monahi rom\xc3\xa2ni din satele Moldovei, dar \xc8\x99i de prin p\xc4\x83r\xc8\x9bile Banatului, precum \xc8\x99i schimnici ru\xc8\x99i \xc8\x99i greci, au ctitorit un mic schit de lemn cu denumirea de "Sih\xc4\x83stria din Poiana Voronei". Primii c\xc4\x83lug\xc4\x83ri, veni\xc8\x9bi din Rusia, au cump\xc4\x83rat mo\xc8\x99ia Icu\xc8\x99eni._NEWLINE_Denumirea localit\xc4\x83\xc8\x9bii provine dintr-o limba slav\xc4\x83, vorona \xc3\xaensemn\xc3\xa2nd \xc3\xaen traducere "cioar\xc4\x83", iar legenda spune c\xc4\x83, uneori, \xc3\xaen poian\xc4\x83 se a\xc8\x99ezau c\xc3\xa2rduri de ciori. \xc3\x8en decursul timpului, M\xc4\x83n\xc4\x83stirea Vorona a fost o \xc3\xaenfloritoare vatr\xc4\x83 monahal\xc4\x83, aici ajung\xc3\xa2nd s\xc4\x83 vie\xc8\x9buiasc\xc4\x83 \xc3\xaen anumite perioade p\xc3\xa2n\xc4\x83 la 200 de c\xc4\x83lug\xc4\x83ri._NEWLINE_\xc3\x8en decursul timpului, m\xc4\x83n\xc4\x83stirea a fost sprijinit\xc4\x83 material de mai multe familii \xc3\xaenst\xc4\x83rite. Hatmanul Ilie Jora cu so\xc8\x9bia sa Teofana a d\xc4\x83ruit acestei vetre monahale o parte din mo\xc8\x99ie._NEWLINE_\xc3\x8entre anii 1793-1803, paharnicul Iordache Panaite a ctitorit o biseric\xc4\x83 de zid cu hramul "Adormirea Maicii Domnului", dup\xc4\x83 cum se indic\xc4\x83 \xc3\xaen pisania aflat\xc4\x83 deasupra u\xc8\x99ii de la intrare. Pisania este scris\xc4\x83 \xc3\xaen limba rom\xc3\xa2n\xc4\x83 cu caractere chirilice \xc8\x99i are urm\xc4\x83torul text: \xe2\x80\x9ehram uspenie pr\xc4\x83sfi(ntei) n\xc4\x83sc\xc4\x83toar(e) de Dumnezu cu agiutoriu Domnului nostr IS HS \xc8\x99i a Maic\xc4\x83(i) Precesti aciast\xc4\x83 sf\xc4\x83(n)t\xc4\x83 m\xc4\x83n\xc4\x83stire sau f\xc4\x83cut de ctitori dum(n)\xc4\x83lui iordache Panaite paharnicu i sora dumisale Safta \xc8\x99i cucoa(na) dumisale Maria Costachi p\xc4\x83h\xc4\x83rniceas\xc4\x83 au s\xc4\x83v\xc4\x83r\xc8\x99ito cu toat\xc4\x83 cheltuiala dumes\'ale anocialosia 1793 septemvria 1, ascon\xc4\x83cial(o)sia 1803 avgust\'a 28 cisla\xe2\x80\x9d. Biserica a fost sfin\xc8\x9bit\xc4\x83 \xc3\xaen anul 1803._NEWLINE_\xc3\x8en anul 1835, al\xc4\x83turi de vechea bisericu\xc8\x9b\xc4\x83 de lemn care se deteriorase \xc3\xaen timp, arhimandritul Rafail a construit o biseric\xc4\x83 de piatr\xc4\x83 cu hramul \xe2\x80\x9eNa\xc8\x99terea Maicii Domnului\xe2\x80\x9d. Acest l\xc4\x83ca\xc8\x99 de cult a fost acoperit cu tabl\xc4\x83 \xc8\x99i zugr\xc4\x83vit \xc3\xaen interior \xc3\xaen anul 1869 de c\xc4\x83tre vornicul Iorgu V\xc3\xa2rnav Liteanu cu so\xc8\x9bia sa Anastasia \xc8\x99i cu sora sa, schimonahia Epraxia V\xc3\xa2rnav. \xc3\x8en acela\xc8\x99i an, icoana Sf. Nicolae din catapeteasm\xc4\x83 a fost \xc3\xaembr\xc4\x83cat\xc4\x83 \xc3\xaen argint. Toate aceste date sunt surprinse \xc3\xaen pisania bisericii de la 1870 astfel: \xe2\x80\x9eCu ajutoriul prea Sfintei N\xc4\x83sc\xc4\x83toarei de Dumnezeu aciast\xc4\x83 sfint\xc4\x83 Monastire Vorona sau \xc3\xaenceput la anii 1600 de c\xc4\x83tre p\xc4\x83rin\xc8\x9bii ru\xc8\x99i veni\xc8\x9bi din Rosia f\xc4\x83c\xc3\xa2nd o biseric\xc4\x83 de lemn d\xc3\xa2nd \xc8\x99i odoar\xc4\x83 \xc8\x99i cump\xc4\x83r\xc3\xa2nd carte de mo\xc8\x99ie Icu\xc8\x99enii apoi a doilea ctitori s\xc3\xa2nt hatmanul Ilie Jora cu so\xc8\x9bia sa Fteofana care \xc3\xaenc\xc4\x83 au d\xc4\x83ruit o parte de mo\xc8\x99ie ... iar\xc4\x83 aciast\xc4\x83 sf[i]nt\xc4\x83 biseric\xc4\x83 de piatr\xc4\x83 cu hramul Na\xc8\x99tirea prea Sf[i]ntei de Dumnezeu N\xc4\x83sc\xc4\x83toarei sau zidit la 1835 prin osirdia pre cuvio\xc8\x99iei sale arhimandritului Rafail \xc8\x99i cu ajutoriul mai multor f\xc4\x83c\xc4\x83tori de bine. Iar\xc4\x83 la anul 1869 dumnealor vornicu Iorgu V\xc4\x83rnav Litianu cu sora dumisalei schimonahia Evpracsia V\xc4\x83rnav \xc8\x99i so\xc8\x9bia lui Anastasia au acoperit aciast\xc4\x83 biseric\xc4\x83 cu tiniche \xc8\x99i tot cu a dumnealui cheltuial\xc4\x83 o au zugr\xc4\x83vit \xc8\x99i \xc3\xaenl\xc4\x83untru pre cum \xc8\x99i au fer\xc4\x83cat icoana Sfintului Nicolai cu argint din catapetazm\xc4\x83 de ceie mari \xc3\xaemp\xc4\x83r\xc4\x83tesc\xc4\x83, anul 1870 ghenarie 14. Fiind stare\xc8\x9b ace\xc8\x99tii monastiri prea cuvio\xc8\x99enia sa arhimandritul Iosif Vasiliu\xe2\x80\x9d._NEWLINE_\xc3\x8en anul 1836, arhimandritul Rafail, stare\xc8\x9bul m\xc4\x83n\xc4\x83stirii, a construit Biserica "Sf. Ierarh Nicolae", aflat\xc4\x83 \xc3\xaen cimitirul m\xc4\x83n\xc4\x83stirii. Acest l\xc4\x83ca\xc8\x99 de cult are dimensiuni modeste, av\xc3\xa2nd o catapeteasm\xc4\x83 lucrat\xc4\x83 artistic. Tot \xc3\xaen perioada p\xc4\x83storirii stare\xc8\x9bului Rafail, dup\xc4\x83 cum atest\xc4\x83 "pomelnicul ctitoresc" au fost construite turnul clopotni\xc8\x9b\xc4\x83 \xc8\x99i corpurile de chilii c\xc4\x83lug\xc4\x83re\xc8\x99ti (unde se afl\xc4\x83 arhondaricul, trapeza \xc8\x99i brut\xc4\x83ria) de pe latura de vest.\n_START_SECTION_\nBiserica "Adormirea Maicii Domnului"\n_START_PARAGRAPH_\nBiserica "Adormirea Maicii Domnului" are form\xc4\x83 poligonal circular\xc4\x83, acoperi\xc8\x99ul prezent\xc3\xa2nd trei turle octogonale \xc3\xaen form\xc4\x83 de bulb de ceap\xc4\x83. Este construit\xc4\x83 din zid de c\xc4\x83r\xc4\x83mid\xc4\x83, cu absida r\xc4\x83s\xc4\x83ritean\xc4\x83 semicircular\xc4\x83 \xc8\x99i cu absidele laterale semicirculare \xc3\xaen interior. Edificiul este compartimentat \xc3\xaen pronaos, naos \xc8\x99i altar \xc8\x99i nu are pridvor._NEWLINE_Biserica nu a fost pictat\xc4\x83 niciodat\xc4\x83 \xc3\xaen urm\xc4\x83torii 200 de ani. Catapeteasma bisericii este sculptat\xc4\x83 \xc3\xaen lemn de tis\xc4\x83 \xc8\x99i pictat\xc4\x83 \xc3\xaen stil neoclasic de schimonahul Vladimir Machedon. \xc3\x8en aceast\xc4\x83 biseric\xc4\x83 sunt p\xc4\x83strate dou\xc4\x83 tablouri mari pictate pe p\xc3\xa2nz\xc4\x83 reprezent\xc3\xa2nd "Patimile M\xc3\xa2ntuitorului" \xc8\x99i "Judecata universal\xc4\x83"._NEWLINE_\xc3\x8en perioada 1990-1992, pictorul Nicolae Gavrilean din Gura Humorului a pictat interiorul bisericii \xc3\xaen tehnica tempera gras\xc4\x83 \xc8\x99i \xc3\xaen stil neobizantin. Pe peretele exterior sudic al naosului au fost repictate scene din judecata de apoi \xc3\xaen tehnica fresco. Au fost \xc3\xaenlocuite stranele vechi cu altele noi sculptate din lemn de stejar.\n_START_SECTION_\nBiserica "Na\xc8\x99terea Maicii Domnului"\n_START_PARAGRAPH_\nBiserica "Na\xc8\x99terea Maicii Domnului" este o construc\xc8\x9bie de plan triconc (\xc3\xaen stilul bisericilor moldovene\xc8\x99ti), cu abside semicirculare, av\xc3\xa2nd trei turle de lemn \xc3\xaen stil rusesc, cu form\xc4\x83 de bulb de ceap\xc4\x83. Este construit\xc4\x83 din piatr\xc4\x83 \xc8\x99i c\xc4\x83r\xc4\x83mid\xc4\x83, cu absida r\xc4\x83s\xc4\x83ritean\xc4\x83 semicircular\xc4\x83 \xc8\x99i cu absidele laterale semicirculare \xc3\xaen interior. Edificiul este compartimentat \xc3\xaen pridvor \xc3\xaenchis, pronaos, naos \xc8\x99i altar. \xc3\x8en partea de sud a altarului se afl\xc4\x83 un diaconic-ve\xc8\x99m\xc3\xa2ntar. \xc3\x8en anul 1854 s-a realizat un amvon frumos sculptat cu cheltuiala vornicesei Profira Cr\xc4\x83stescu._NEWLINE_Biserica a fost pictat\xc4\x83 \xc3\xaen perioada 1869-1870 de schimonahul Vladimir Machedon, care a realizat \xc8\x99i catapeteasma. Cheltuiala pict\xc4\x83rii bisericii a fost suportat\xc4\x83 de c\xc4\x83tre vornicul Iorgu V\xc3\xa2rnav, so\xc8\x9bia sa Anastasia \xc8\x99i sora sa, schimonahia Epraxia V\xc3\xa2rnav, dup\xc4\x83 cum reiese din inscrip\xc8\x9bia aflat\xc4\x83 pe zidul exterior nordic al pronaosului. \xc3\x8en aceast\xc4\x83 biseric\xc4\x83 sunt p\xc4\x83strate c\xc3\xa2teva icoane valoroase de la mijlocul secolului al XIX-lea, precum \xc8\x99i fragmente din sfintele moa\xc8\x99te ale Sf. Nicolae \xc8\x99i ale Cuvio\xc8\x99ilor Mucenici din M\xc4\x83n\xc4\x83stirea "Sf. Sava". Ulterior, turlele de lemn au fost reconstruite din zid\xc4\x83rie.\n_START_SECTION_\nBiserica "Sf. Ierarh Nicolae"\n_START_PARAGRAPH_\nBiserica "Sf. Ierarh Nicolae" este o construc\xc8\x9bie de plan triconc (\xc3\xaen stilul bisericilor moldovene\xc8\x99ti), cu o turl\xc4\x83 clopotni\xc8\x9b\xc4\x83 deasupra pridvorului. Edificiul nu este pictat nici \xc3\xaen interior \xc8\x99i nici \xc3\xaen exterior. Catapeteasma bisericii este sculptat\xc4\x83 \xc3\xaen lemn de tis\xc4\x83 \xc3\xaen stil baroc \xc8\x99i pictat\xc4\x83 \xc3\xaen stil neoclasic de schimonahul Vladimir Machedon._NEWLINE_Biserica are abside semicirculare \xc8\x99i trei turle octogonale \xc3\xaen form\xc4\x83 de bulb de ceap\xc4\x83 (stil rusesc). L\xc3\xa2ng\xc4\x83 cl\xc4\x83direa l\xc4\x83ca\xc8\x99ului de cult se afl\xc4\x83 o clopotni\xc8\x9b\xc4\x83 model zvoni\xc8\x9b\xc4\x83, cu un clopot pe care se afl\xc4\x83 urm\xc4\x83toarea inscrip\xc8\x9bie: "Acest clopot s-a f\xc4\x83cut de c\xc4\x83tre Sf. M\xc4\x83n\xc4\x83stire Vorona cu cheltuiala sa, 1841".\n_START_SECTION_\nAlte cl\xc4\x83diri\n_START_PARAGRAPH_\n\xc3\x8en partea de vest a incintei se afl\xc4\x83 turnul clopotni\xc8\x9b\xc4\x83, cu dou\xc4\x83 etaje \xc8\x99i cu acoperi\xc8\x99 \xc3\xaen form\xc4\x83 de mitr\xc4\x83 arhiereasc\xc4\x83. Intrarea \xc3\xaen sansamblu se face printr-un gang aflat \xc3\xaen st\xc3\xa2nga clopotni\xc8\x9bei. \xc3\x8en st\xc3\xa2nga \xc8\x99i \xc3\xaen dreapta clopotni\xc8\x9bei sunt cl\xc4\x83diri pentru chilii cu cerdacuri sus\xc8\x9binute de st\xc3\xa2lpi din lemn \xc3\xaen partea sudic\xc4\x83 \xc8\x99i de coloane din zid \xc3\xaen partea nordic\xc4\x83._NEWLINE_\xc3\x8en partea de est a incintei se afl\xc4\x83 mai multe cl\xc4\x83diri cu scop administrativ: st\xc4\x83re\xc8\x9bia (care are la parter ateliere, iar la etaj chilii), sala de protocol pentru primirea oaspe\xc8\x9bilor \xc8\x99i o cl\xc4\x83dire pentru chilii._NEWLINE_Mai este p\xc4\x83strat\xc4\x83 o cas\xc4\x83 mic\xc4\x83 \xc3\xaen care a vie\xc8\x9buit ca frate \xc3\xaen 1929-1931 viitorul patriarh Teoctist Ar\xc4\x83pa\xc8\x99u. \xc3\x8en anul 2005 pe peretele casei a fost amplasat\xc4\x83 o plac\xc4\x83 de marmur\xc4\x83 cu urm\xc4\x83toarea inscrip\xc8\x9bie: "\xc3\x8en aceast\xc4\x83 chilie a m\xc4\x83n\xc4\x83stirii Vorona a vie\xc8\x9buit, \xc3\xaentre anii 1929-1931, ca frate de m\xc4\x83n\xc4\x83stire, Prea Fericitul P\xc4\x83rinte TEOCTIST, patriarhul Rom\xc3\xa2niei. 2005".'